Įvadas

2017 m. Europos Komisija toliau vykdė savo tvirtą įsipareigojimą didinti skaidrumą ir atskaitomybę. Skatinimas veiksmingai naudotis teise susipažinti su ES institucijų dokumentais yra vienas iš būdų, kuriuo ji vykdo šį įsipareigojimą. Ši teisė yra įtvirtinta ES pagrindinių teisių chartijos 42 straipsnyje, Sutarties dėl Europos Sąjungos veikimo 15 straipsnio 3 dalyje ir Reglamente (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais .

Platesnė skaidrumo darbotvarkė

Europos Komisija ėmėsi kelių svarbių veiksmų, kad padidintų teisėkūros ir politikos įgyvendinimo procesų skaidrumą ir savo ryšių su suinteresuotaisiais subjektais bei lobistais skaidrumą.

2017 m. Europos Komisija tęsė savo geresnio reglamentavimo darbotvarkės, kuria siekiama geresnio ir skaidresnio Europos Sąjungos veikimo, įgyvendinimą, visų pirma stengdamasi supaprastinti savo procedūras ir jas taikyti tik tuomet, kai tai yra svarbu piliečiams. Nuo 2017 m. įgyvendinant Komisijos Reglamentavimo kokybės ir rezultatų programą (REFIT) buvo siekiama nustatyti supaprastinimo ir nereikalingų išlaidų mažinimo galimybes kiekvieną kartą Europos Komisijai pasiūlius persvarstyti galiojančią teisę. Taip dirbant parengtos iniciatyvos kasmet įtraukiamos į Komisijos darbo programą ir jų rezultatus galima matyti REFIT rezultatų suvestinėje.

Programoje REFIT Europos Komisija visų pirma dėmesį sutelkia į tas sritis, kuriose įmonės ir kiti suinteresuotieji subjektai patiria pernelyg dideles išlaidas ir naštą. Šiuo tikslu Europos Komisija sukūrė interneto portalą, kuriame kiekvienas gali teikti pasiūlymus, ir naudojasi aukšto lygio ekspertų grupės – REFIT platformos – patarimais. Nuo pat sukūrimo REFIT platforma, remdamasi daugiau kaip 280 visuomenės pasiūlymų, kaip ES teisės aktus padaryti veiksmingesnius ir efektyvesnius, priėmė 58 nuomones.

2016 m. balandžio mėn. trys institucijos susitarė dėl Tarpinstitucinio susitarimo dėl geresnės teisėkūros. 2017 m. institucijos tęsė bendradarbiavimą dėl susitarime numatytos būsimos Bendrosios teisėkūros duomenų bazės koncepcijos. Pasiekus sutarimą, šiuo metu vyksta darbas apibrėžiant išsamias specifikacijas ir kuriant būsimą priemonę – patogų naudoti plačiajai visuomenei skirtą portalą, kuriame bus suteikiama galimybė susipažinti su chronologine tvarka pateikta informacija apie vykdomus teisėkūros procesus, kartu pateikiant nuorodas į išsamesnius šaltinius.

2017 m. gruodžio mėn. pradėjo veikti naujas internetinis Institucijų deleguotųjų aktų registras . Tai bendras Europos Komisijos, Europos Parlamento ir Europos Sąjungos Tarybos registras, kuriame suteikiama galimybė susipažinti su deleguotaisiais aktais ir sekti visą jų rengimo procesą nuo planavimo etapo, už kurį atsakinga Europos Komisija, iki galutinio paskelbimo Oficialiajame leidinyje. Taip didinamas deleguotųjų aktų rengimo, priėmimo ir tikrinimo proceso skaidrumas, kadangi registras veikia pagal vieno langelio principą, kai suinteresuotosios šalys gali gauti visą informaciją apie tuos deleguotuosius aktus.

2017 m. Europos Komisija dar patobulino ekspertų grupių registrą, pridėjusi naują skyrių apie grupės susirinkimus, kuriame nuosekliau ir vartotojui patogesniu būdu pateikti susiję dokumentai. Be to, buvo didinamas ekspertų grupių registro ir skaidrumo registro suderinamumas, užtikrinant automatinį duomenų apie narystę ekspertų grupėse perdavimą.

Tuo pačiu metu skaidrumo registras ir toliau buvo nuolat pildomas, dabar jame yra daugiau kaip 11 000 įrašų. 2017 m. jame įregistruota 2 430 naujų subjektų , kurie prisijungė prie bendro elgesio kodekso. Šiuo metu skaidrumo registras yra viena didžiausių tokio pobūdžio duomenų bazių pasaulyje.

Siekiant pagerinti bendrą duomenų kokybę ir naudotojų patirtį, buvo sukurtas ir įdiegtas naujas, inovatyvus IT sprendimas. Be to, nuo 2017 m. gruodžio mėn. skaidrumo registre automatiškai pateikiama informacija apie Komisijos ekspertų grupes , kurioms priskirti užsiregistravę naudotojai; tokia informacija gaunama iš Komisijos ekspertų grupių registro ir panašių duomenų bazių .

2017 m. birželio 15 d. Europos Parlamentas , o 2017 m. gruodžio 6 d. Europos Sąjungos Taryba patvirtino derybų įgaliojimus dėl Europos Komisijos Tarpinstitucinio susitarimo dėl privalomo skaidrumo registro pasiūlymo . 2017 m. rugsėjo 6 d. ir 2017 m. gruodžio 12 d., per Estijos pirmininkavimą Europos Sąjungos Tarybai, buvo surengti du pradiniai tarpinstituciniai susitikimai. Trijų institucijų politiniai atstovai susitarė, kad derybos dėl privalomojo ES skaidrumo registro bus pradėtos 2018 m. pradžioje. Po parengiamųjų techninio lygio susitikimų 2018 m. balandžio 16 d. įvyko pirmasis politinio lygio susitikimas.

Komisijos narių ir buvusių Komisijos narių veiklos etikos skaidrumas yra užtikrinamas tam skirtame svetainės „Europa“ tinklalapyje .

Skaitydamas 2017 m. metinį pranešimą apie Sąjungos padėtį Komisijos Pirmininkas J.-C. Junckeris paskelbė apie naują Komisijos narių elgesio kodeksą . Atnaujintose taisyklėse numatyti nauji Europos pareigūnų etikos standartai. Naujuoju elgesio kodeksu tęsiama Pirmininko J.-C. Junckerio iniciatyva nuo pat savo kadencijos pradžios siekti didesnio skaidrumo; buvusių Komisijos narių veiklos pertraukos laikotarpis pratęstas nuo 18 mėnesių iki dvejų metų, o Komisijos pirmininko – iki trejų metų. Šis atnaujinimas yra dar vienas žingsnis nustatant aiškesnes taisykles ir aukštesnius etikos standartus bei užtikrinant didesnį skaidrumą įvairiose srityse. Naujasis kodeksas įsigaliojo 2018 m. vasario 1 d.

Atsižvelgdama į didelį gautų paraiškų leisti susipažinti su Komisijos narių komandiruočių dokumentais skaičių, Europos Komisija, taikydama aktyvią skaidrumo politiką, 2017 m. rugsėjo 12 d. nusprendė kas du mėnesius skelbti kiekvieno Komisijos nario komandiruočių išlaidų santrauką. Reguliariose santraukose nurodomos visos vykdytos komandiruotės, išskyrus atvejus, kai tokios informacijos paskelbimas pakenktų visuomenės intereso, susijusio su visuomenės saugumu, gynybos ir karo klausimais, tarptautiniais santykiais arba Sąjungos ar valstybės narės finansine, pinigų ar ekonomine politika, apsaugai. Pirmosios santraukos paskelbtos 2018 m. vasario mėn. pabaigoje.

Vykdydama savo skaidrumo įsipareigojimą, įtvirtintą ES naujoje prekybos strategijoje „Prekyba visiems“, Europos Komisija tam skirtoje svetainėje paskelbė derybų tekstus ir naujausio derybų rato ataskaitas, susijusias su ES galiojančiomis prekybos sutartimis ir vedamomis derybomis su ES nepriklausančiomis šalimis.

Europos Komisija taip pat nusprendė laikytis bendrojo požiūrio į skaidrumą, kad būtų užtikrintas didžiausias galimas derybų su Jungtine Karalyste pagal Europos Sąjungos sutarties 50 straipsnį proceso viešumas. Šį požiūrį Komisija taip pat pabrėžė savo Komunikate dėl derybų su Jungtine Karalyste pagal Europos Sąjungos sutarties 50 straipsnį pažangos, kuriame Europos Komisija patvirtino, kad „vedant derybas taikomas beprecedentis skaidrumas“. 2017 m. Europos Komisija tam skirtoje svetainėje aktyviai skelbė svarbius dokumentus, kaip antai rekomendacijas dėl atitinkamų derybinių nurodymų, ES memorandumus, derybų ratų darbotvarkes, ES ir Jungtinės Karalystės bendras technines pastabas, bendrą derybų 1 etapo pažangos ataskaitą ir susitarimo dėl išstojimo projektą.

Galimybė susipažinti su dokumentais

Kaip numatyta platesnėje skaidrumo darbotvarkėje, teisė susipažinti su dokumentais sudaro didelę Europos Komisijos skaidrumo įsipareigojimo dalį. Komisija ne tik suteikė galimybę susipažinti su jos dokumentais atsakydama į konkrečias užklausas, gautas pagal Reglamentą (EB) Nr. 1049/2001, bet ir įvairiuose viešuosiuose registruose bei interneto svetainėje aktyviai skelbė daug naudotojams patogiai prieinamos informacijos ir dokumentų įvairiomis kalbomis.